***Сәғитова Резеда Ғәйзулла ҡыҙы****,*

*Иҫке Собханғол урта дөйөм белем биреү мәктәбе,*

*Бөрйән районы, Башҡортостан республикаһы*

 **Башҡорт теле дәрестәрендә концепттарҙы өйрәнеүҙең**

 **лингвомәҙәни әһәмиәте**

 Һуңғы ваҡытта ғалимдарыбыҙ, уҡытыусылар башҡорт теле дәрестәрендә күберәк лингвокульторологик йөкмәткеле күнегеүҙәр аша уҡытыуҙың рациональ юлдарын эҙләйҙәр. Л.Х.Сәмситованың “Башҡортостан Республикаһының белем биреү учреждениеларында башҡорт һәм башҡа туған телдәрҙе лингвокульторологик нигеҙҙә концепцияһы” нигеҙҙәренә ярашлы байтаҡ хеҙмәттәр баҫылды.

 Бөгөнгө көндә йәмғиәттә тел менән мәҙәниәттең үҙ -ара бәйләнешенә иғтибар артҡандан арта бара. Туған тел аша милли мәҙәниәтте өйрәнеү уҡыусыларҙың аңы формалашыуында ғына түгел, ә уларҙың мәҙәниәткә берегеүендә мөһим роль уйнай. Мәҙәниәт аша телгә өйрәтеү бөгөн «башҡорт теле» предметының бер өлөшө булып тора.

 Мәҫәлән, дәрестә бер һүҙ мәғәнәһен өйрәнеү аша башҡорт теле донъяһы менән таныштырыу тормошҡа ашырыла. Уҡыусыларға төрлө яҡлап күҙәтеү өсөн бирелгән эштәр аша түбәндәгеләр асыҡлана. Мин ике һүҙ өҫтөндә эшләү һөҙөмтәләрен, уҡыусылар асыҡлаған мәғлүмәттәрҙең ҡайһы берҙәрен күрһәтеп үтәйем.

**1 ) “Бәхет” һүҙ-концепты**

 Ә нимә һуң ул “бәхет”?

    “Бәхет” һүҙе Ислам дине аша ғәрәп теленән үтеп ингән.

  “Башҡорт теленең академик һүҙлеге”ндә билдәләнеүенсә, бәхет – ул:

1) бөтә яҡтан теүәл булып, ысын ҡәнәғәтлек, шатлыҡ биргән яҡшы тормош хәле һәм хисе, ырыҫ;

2) эш, тормоштағы уңыш;

 3) башҡа төшкән өлөш, яҙмыш.

        Бәхет – ҡыҫҡа ғына һүҙ. Ул бер тамыр һүҙҙән тора. Уға яһаусы ялғауҙар ҡушылып төрлө һүҙҙәр яһала: бәхетле, бәхетлек, бәхетнамә, бәхетһеҙ.

  З. Ғ.Ураҡсиндың “Башҡорт теленең фразеологизмдар һүҙлеге”ндә был һүҙ менән байтаҡ ҡына фразеологизмдар байтаҡ. Мәҫәлән,

 **бәхет асҡысы *–*** *бәхет килтергән хәл, сәбәп;*

 **бәхете асылау *–*** *көткән, өмөт иткән нәмә үҙенән-үҙе килеү;*

**бәхет йондоҙо ҡалҡыу** *– уңышҡа ирешеү, эш-тормоштоң ыңғай килеп*

            Быларҙан тыш, “Башҡорт халыҡ мәҡәлдәре” китабынан был һүҙ менән мәҡәлдәр һәм әйтемдәрҙе табабыҙ:

* Тәүфиҡҡа бәхет эйәрә.
* Эшсән бәхетте эштән эҙләр.
* Тырышлыҡ – бәхет асҡысы.
* Бәхет башы – тәүфиҡ.
* Бәхет малда түгел.

 Бөйөк кешеләрҙең фекерҙәре һәм афоризмдарынан **“бәхет”** һүҙе менән әллә күпме уй-фекерҙәр менән танышырға мөмкин. Мәҫәлән, халыҡ яҙыусыһы Ғайса Хөсәйенов үткер фекерҙәре: *“Тормош менән ҡәнәғәтһең икән - шул үҙе бәхет.”*

 **2) “Табан” концепты**

 Табан – кешенең тән өлөшө. Иң тәүҙә аяҡтың аҫҡы яғы булараҡ күҙ алдына баҫа. Аяҡ аҫты – беҙ йөрөгән ер. Боронғо ырыуҙарҙың береһе түңгәүерҙәрҙең ораны табан булыуын да ошо беҙ йәшәгән ер менән аңлатып булалыр. Табан беҙҙе ер менән бәйләүсе тән өлөшө тип ҡарарға була. Шунлыҡтан табан һүҙе киңерәк мәғәнәлә ҡулланыла. Һәр әйберҙең аҫты табан тип атала. Мәҫәлән, сана табаны, итек табаны, икмәк табаны һ.б. Шулай уҡ балыҡ исеме бар, ялпаҡ был балыҡ табанға оҡшап тора.

 **Һүҙлектәрҙә**

 Ф. Ғ. Хисамитдинованың “Мифологический словарь башкирского языка” тигән һүҙлегендә “табан” һүҙе дөйөм болгар һүҙенән килеп сыҡҡан, тип аңлатыла.

 **Һүҙ мәҡәлдәрҙә һәм әйтемдәрҙә**

Аттың аты өлкән , донъяның табаны өлкән. Маңлайҙан аҡҡан әсе тир,табанға төшһә,боҙ булыр.

 **Йомаҡтарҙа**

Аяҡтың мин-аҫ өлөшө,

 Тор ҙа һин баҫып ҡара,

 Хәҙер мин-балыҡ исеме,

 Уйла ла табып ҡара.**(табан** )

 **Әкиәттәрҙә**

 Айыу, асыуланып, бүрегә киҙәнгән, ти. Тик ул әйләнгәнсе, тегенеһе, **табанын ғына ялтыратҡан.**

 **Йырҙарҙа**

Һаҡмар һыуы аға ҡибла табан,

Урал тауы буйлап, көн битләп.

Илкәйемә лә шул ҡайтыр инем,

Аяҡтарым талһа, имгәкләп.

 “Ғилмияза” йырынан.

  **«Табан» һүҙе фразеологизмдарҙа**

 табан ялтыратыу-ҡасыу

 табандан ут сығыу (сығарыу) – көслө дәрт күрһәтеү, янып тороу

 **Һүҙ әҙәби әҫәрҙәрҙә**

 Бысраҡ **табан** аҫтында башҡорт намыҫы ятмай. (Ш.Бабич)

 Ун икелә-сүп **табан,** ун өстә-һыу **табан**, ун дүрттә-атың ек тә, һөр һабан**.** (Ғ.Ибраһимов)

 **Табан** аҫтындаыңғыраша ҡар. (“Табан аҫтында” Рәшит Назаров)

 **Башҡорттарҙа ҡунаҡ ҡаршылау йолаһы**

Ораныбыҙ бит – **“Табан!”**

Шуны әйтәм артабан:

Ярымтыҡ булып тамғаң,

Тамғабыҙ беҙгә таман!

**“Табан!”, “Табан!”, “Табан!”** *(бөтәһе күмәкләп көр тауыш менән оранын әйтә)*

 **Интернет-мәғлүмәттәр**

- табан - нур һибеү

- тыныҡ күлдә табан ятыр - ул-балыҡ.

- Табан исемле ҙур ауыл

- Табанов тигән фамилия бар

- Табан -юғары сорт

- Тауҙың табаны

 Ғөмүмән, бер һүҙҙе тикшереү өсөн бөтә мәғлүмәт кәрәк була: һүҙлектәр, халыҡ ижады һәм яҙыусылар әҫәрҙәре, гәзит-журналдар, төрлө быуын кешеләре менән аралашыу (социаль селтәрҙәге аралашыу ҙа инә), дәреслек күнегеүҙәре. Википедия үҙе генә ни тора! Унда бәләкәй википедиясы булып мөһим эштә ҡатнашырға мөмкин. Тел байлығы тап һүҙ көсөндә икәненә уҡыусылар ошо эштәр аша төшөнә. Был тикшеренеү эштәренең һөҙөмтәһенә тематик һүҙлектәр төҙөү ҙә инә. Мәҫәлән, “бәхет”, “табан” һүҙе буйынса йыйылған мәғлүмәт буклеттарҙа бирелде.

 Беҙ балаларҙы тыуған еребеҙҙе һаҡлап, илебеҙҙе яҡлап йәшәргә, тарихыбыҙҙы, халыҡ ижадын белергә, үҫтерергә, үҙ милләтебеҙ менән ғорурланырға өйрәтергә тейешбеҙ. Һәм ошо йүнәлештә телдә концепттарҙы өйрәнеүҙең линвомәҙәни әһәмиәте ҙур. Дәрестәрҙә телгә алынған алымдарҙы урынлы һәм системалы ҡулланыу фәнгә ҡарата ҡыҙыҡһыныу, уны өйрәнеү теләген уята.

**Ҡулланылған әҙәбиәт:**

1. Башҡорт теленең аңлатмалы һүҙлеге: Ике томда / Рәсәй Фәндәр академияһы. Башҡортостан ғилми үҙәге. Тарих, тел һәм әҙәбиәт институты. I том, А – М. – М.: Русский язык, 1993. –
2. Башҡорт теленең аңлатмалы һүҙлеге: Ике томда / Рәсәй Фәндәр академияһы. Башҡортостан ғилми үҙәге. Тарих, тел һәм әҙәбиәт институты. I том, Н – Я. – М.: Русский язык, 1993.
3. Ураҡсин З. Ғ. Башҡорт теленең синонимдар һүҙлеге / Т.М. Ғарипов редакцияһында. – Өфө: Китап, 2000.
4. Ураксин З. Г. Русско-башкирский фразеологический словарь / Под. ред. Э. Р. Тенишева. – М.: Рус.яз., 1989
5. Хөсәйенов Ғ.Б. Әҙәбиәт ғилеме һүҙлеге. – Өфө: Китап, 2006.
6. Әхмәтйәнов К.Н. Әҙәбиәт ғилеме һүҙлеге. – Өфө: Китап, 2010.